Muddatidan oldin harbiy unvon va qimmatbaho sovg‘alar: “ArMI – 2019” g‘oliblari munosib taqdirlandi (foto)

Bugun, 24-avgust kuni Toshkentdagi “Yoshlar markazi”da “ArMI – 2019” Xalqaro armiya o‘yinlari g‘olib va sovrindorlarini taqdirlashga bag‘ishlangan tantanali tadbir bo‘lib o‘tdi. Bu haqda Mudofaa vazirligi Axborot va ommaviy kommunikatsiyalar departamenti “Daryo”ga ma’lum qildi.

Marosimda O‘zbekiston mudofaa vaziri general-mayor Bahodir Qurbonov, harbiy okruglar qo‘mondonlari, davlat va jamoat tashkiloti vakillari hamda O‘zbekiston nufuzini xalqaro maydonlarda munosib himoya qilgan harbiy xizmatchilarning yaqinlari ishtirok etdi.

“Men barchalaringiz bilan faxrlanaman, sizlar bilan butun O‘zbekiston faxrlanadi. Nufuzli xalqaro armiya o‘yinlarida munosib ishtirok etib, yurtimiz bayrog‘ini yanada balandlarga ko‘tarib, bizda o‘zgacha iftixor va g‘urur hissini uyg‘otdinglar. Siz kabi jasur va mard o‘g‘lonlarimiz bor ekan, armiyamiz doim birinchi bo‘lib qoladi”, dedi tadbir davomida so‘zga chiqqan mudofaa vaziri.
“Yoshlar markazida” da o‘tkazilgan bugungi tadbirda mudofaa vaziri bir guruh harbiy xizmatchilarni muddatidan oldin harbiy unvon va qimmatbaho sovg‘alar bilan taqdirladi.



Eslatib o‘tamiz, joriy yilning 3—17-avgust kunlari 10 ta davlat hududida “ArMI – 2019” xalqaro armiya o‘yinlari bo‘lib o‘tdi. Mazkur tadbir doirasida 39 ta davlatdan 32 ta nominatsiyada 222 ta jamoalar bellashdi. O‘zbekiston Mudofaa vazirligidan 14 ta jamoa ishtirok etdi.

“Tank biatloni” va “Harbiy-tibbiy estafeta” tanlovida qatnashgan O‘zbekiston jamoasi sovrinli 1-o‘rinni, “Sodiq do‘st”, “Rembat”, “Elbrus xalqasi”, “Qo‘shinlar razvedkasi a’lochilari” – 2-o‘rinni hamda “Xavfsiz marshrut”, “Musaffo osmon”, “Yo‘l patruli”, “Dala oshxonasi”, “Artilleriya olovi ustasi” – 3-o‘rinni egalladi.